༼ཨ༽༄༅། །པྲཤཾསཱརྷཱདཏྟཱནཱཾཔརིཔྲྀཙྪཀརཻརྦུདྡྷཤཱསནཱནཱཾབནྡྷུམྦྷཱུཏོདྷརྨྨིཀཿཀྵྨཱབྷྲྀདཱདྱསྟི།།
༄༅། །སངས་རྒྱས་བསྟན་པའི་རྩ་ལག་ཏུ་གྱུར་པའི་ཆོས་ལྡན་ས་འཛིན་སོགས་བསྔགས་འོས་རྣམས་ལ་ཕུལ་བའི་ཞུ་ཡིག་རྣམས་ཡོད།། ༄། །སྡེབ་སྦྱོར་མཉམ་པའི་བྲྀཏྟ་ཕྲེང་ལྡན་མར་པྲཱསྟཱ་ར་ཆིག་«༡༠༢༤»སྟོང་ཉེར་བཞི་ཡོད་པའི་ནང་གསེས། ནཥྚ་གསེར་ལྡན་མ། ཨུདྡིཥྚ་བརྒྱ་ཕྲག་རྗེས་«༡༧༩»འབྲངས་བཅས། ཡང་བའི་བྱ་བ་གཅིག་ཡང་བ་ཕྱོགས་ཀྱི་«༡༠»གྲངས་རྗེས་འབྲངས་བཅས། ཕྱི་མོ་ཆིག་ཁྲི་རྗེས་«༡༥༣༦༠»འབྲངས་བཅས། ལྕི་ཡང་ལྔ་སྟོང་རྗེས་«༥༡༢༠»འབྲངས་བཅས། ཡི་གེ་ཆིག་ཁྲི་རྗེས་«༡༠༢༤༠»འབྲངས་བཅས། ཨ་དྷྭ་འཕྲེད་བཅུ་དགུ། སྟེང་འོག་ཉིས་སྟོང་རྗེས་«༢༠༤༧»འབྲངས་དང་བཅས་པས་མཛེས་པར་སྤུད་པའོ།།
༄༅། །སརྦྦཛིནཱནཱཾཀརྨྨཀརརྱཱདྷྭཏྲབྷགམྨཱཡཱ་པྲཏིརཱུཔཻཿནཱཡཀསམྨརྒཱངྒཏིསཽཁྱཿཔཾལཡསཙྪཱིམཱཾགུརུཎཱཏྭཾ།།
༄༅། །རྒྱལ་བ་ཀུན་གྱི་ཕྲིན་ལས་སྙིགས་མ་ཡི། །དུས་འདིར་སྐལ་བར་མཐུན་པའི་སྒྱུ་འཕྲུལ་གྱིས། །ཡང་དག་ལམ་ནས་འགྲོ་བ་བདེར་འདྲེན་པ། །དཔལ་ལྡན་བླ་མ་དམ་པས་ཁྱེད་ལ་སྲུངས། །གང་དག་བློ་གྲོས་འཕྱང་མོ་ཉུག་གི་ཁྱོགས་ལ་བརྟེན་མིན་སྐྱབས་ཀྱི་ཡང་རྩེ་ཉེར་བཟུང་ན། །མཁྱེན་དང་བརྩེ་བ་ནུས་པའི་ཕ་རོལ་ཆོས་ཀྱི་དབྱིངས་དང་མཉམ་པ་ཉིད་དུ་རབ་སོང་བས། །འཁོར་འདས་ཤིས་པའི་དངོས་པོ་ཀུན་གྱིས་མངོན་པར་འདོད་པའི་ཤིང་རྟ་ཕྱུར་བུར་འགེང་བ་ལ། །གཞར་ཡང་བསླུ་མིན་བདེན་དཔང་གྱུར་པ་དཀོན་མཆོག་གསུམ་གྱིས་འདི་ན་ལེགས་པའི་དཔལ་ཀུན་སྩོལ། །ཡེ་ཤེས་སྣང་བ་དམ་པའི་མིག་བགྲད་ཁྲོ་བོའི་ཚོགས་རྣམས་བར་ཆད་སྲུང་བའི་གུར་ཁྱིམ་ཕུབས། །བྱི་རུའི་ལྷུན་པོའི་མཛེས་སྡུག་ཟུམས་བྱེད་བདེ་ལྡན་མགོན་གྱིས་འཆི་མེད་ཚེ་ཡི་དབང་མཆོག་བསྐུར། །རིགས་བྱེད་ལུས་ཕྲ་མངོན་འདོད་རྒྱལ་པོ་མཆེ་བ་གཅིག་པས་སྐྱེ་འགྲོ་དབང་དུ་འདུན་གྱིས་ལ། །འདི་ན་དཔལ་ལྡན་མི་ཡི་དབང་ཕྱུག་ས་སྟེངས་དགེ་ལེགས་འགུགས་པའི་གྲོགས་སུ་ཞབས་བརྟན་མཛོད། །ལས་ཤུགས་བཙན་པོའི་འཁོར་ལོས་སྔོན་འགྲོ་མངའ་ཐང་ཕུན་ཚོགས་འདོད་འབྱུང་ནོར་བུས་ལག་པ་བྲེལ། །ལུགས་བརྒྱ་དཔྱོད་པའི་ཤེས་རབ་རི་དྭགས་མིག་ཅན་གྱིས་འཁྱུད་ཐབས་ཀྱི་བློན་པོ་རིན་ཆེན་སྒྲིན། །ཕུན་ཚོགས་སྟོབས་ཀྱི་ས་སྲུངས་རབ་བརླིང་ཕྲིན་ལས་ཀུན་དུ་བགྲོད་པའི་ཅང་ཤེས་གོམ་སྟབས་བདེ། །སྒྱུ་རྩལ་དྲུག་ཅུའི་རིག་པའི་རྩལ་རྫོགས་དམག་དཔོན་དང་ལྡན་མི་ཡི་ལྷ་ཁྱོད་བསྔགས་པའི་འོས། །སྐྱེ་བར་བསགས་པའི་བསོད་ནམས་ཆུ་ཡི་གཏེར། །སྨོན་ལམ་ས་འཛིན་དབང་པོས་བསྲུབས་པའི་བཅུད། །མཁྱེན་བརྩེ་རྨད་བྱུང་ཟླ་བ་གཞོན་ནུ་གང་། །བསྟན་སྲིད་བདེ་འབྱུང་རལ་པར་ཅིས་མི་མཛེས། །གངས་རིའི་དོ་ཤལ་འཆང་བའི་ཡུལ་ལྗོངས་ཀྱི། །བདག་པོ་མཆོག་དེ་གནམ་དུ་གཤེགས་པའི་རྗེས། །འགྲོ་འདིས་བསོད་ནམས་མང་དུ་བསགས་མིན་ན། །ལྷ་ཁྱོད་གནམ་གྱི་མཐོངས་ནས་ཅི་སྟེ་བབ། །གཏོང་ཕོད་མི་དམན་ཡལ་ག་རིང་བརྐྱངས་ནས། །འདོད་ལྡན་སྐྱེ་བོའི་རེ་བ་ཡོངས་སྐོང་ཞིང་། །གྲིབ་བསིལ་རིས་མེད་གཡོ་བའི་དཔག་བསམ་གྱི། །རྐང་འཐུང་འདི་ཡོད་སྐལ་བ་མི་ཆུང་གྲང་། །བདེ་འབྱོར་ཡུལ་ལ་ཡ་མཚན་ལྡན་མཐོང་ཚེ། །མིག་སྟོང་ལྡན་པས་སུམ་རྩེན་དགའ་ཚལ་དུ། །རྣམ་པར་འཁྲུལ་ཏེ་རྩེ་དགའི་རོ་མྱང་ཕྱིར། །དབུས་གྱུར་འཆང་གི་ལྗོངས་འདིར་ལྷགས་སམ་སྙམ། །ཐོས་པའི་རྣ་བ་ཡངས་པ་འདུས་པའི་དབུས། །ངོ་མཚར་གཏམ་གྱི་བདུད་རྩི་མང་འཇོ་བ། །དཔལ་ལྡན་དབྱངས་ཀྱི་རྒྱལ་མོའི་རྒྱུད་མངས་ལས། །འབབ་པ་གླུ་ཡི་དུམ་བུ་བརྐུས་གྱིས་དོགས། །སྐྱེས་སྦྱངས་བློ་གྲོས་ཤེལ་གྱི་རྩིག་ལོགས་སུ། །གཙུག་ལག་ལུགས་བརྒྱའི་འབོད་གྲོགས་གཟུགས་བཀྲ་བའི། །ཁྱད་པར་ཇི་བཞིན་དཔྱོད་ལ་མཛངས་ལྡན་གྱི། །ཨཉྫ་ན་བུ་མིན་པ་སུ་ཞིག་རྟོགས། །སྔོན་བྱུང་བོད་རྗེ་རྒྱལ་པོའི་སྲས་རྣམས་ཀྱི། །བཟང་སྤྱོད་རྨད་བྱུང་གསེར་ལྡན་དཀྱིལ་འཁོར་དག །ལྷག་བསམ་ཕྲག་པར་འདེགས་ལ་མི་ངལ་བའི། །སྙིང་སྟོབས་མི་དམན་རྣམ་གནོན་འཇུག་པའི་སྟོབས། །དཔག་བསམ་ཡོངས་འདུས་བསྐྱེད་པའི་དབུལ་ཕོངས་དང་། །ཀུན་ཕན་གཞོན་ནུས་སྤྲོས་པའི་དུག་བཞིན་དུ། །ཆོས་ལྡན་རྒྱལ་པོ་ཁྱོད་བསྲུངས་ས་ཕྱོགས་སུ། །དུས་ངན་བསྐལ་པ་མི་སྲིད་ལས་དབང་ཤུགས། །རིན་ཆེན་གདུབ་སིལ་སྙན་པའི་གླུར་འཇོ་བས། །མཛེས་བྱས་ཞབས་ཀྱི་ཆུ་སྐྱེས་མི་འགྱུར་བའི། །རྐང་སྟེགས་ཕྱོགས་ཀྱི་མི་བདག་བྱེ་བ་ཡི། །མགོ་བོས་ལན་བརྒྱར་བཏུད་པ་དེ་དྲུང་དུ། །མདོ་སྨད་ས་ཡི་ཐིག་ལེ་སྡེ་བཞི་དང་། །དགེ་བཅུའི་མིང་གིས་མཚོན་པའི་ཡུལ་གྲུ་ནས། །ས་སྐྱོང་ལྗོན་པའི་རིགས་ཀྱི་ཡལ་ག་ནི། །ལང་ཚོ་དང་པོའི་ལྕུག་ཕྲན་གྱུར་པ་དེས། །སྙན་དངགས་སྨྲ་བ་ཡོངས་ཀྱིས་བསྔགས་འོས་དེར། །དཎྜིའི་གཞུང་གི་ཆུ་སྐྱེས་བཅུད་འཐུངས་པས། །ཡིད་ཀྱི་བུང་བ་རབ་དགའི་འཕུར་ལྡེང་དབྱངས། །ཅུང་ཟད་བླངས་འདིས་མཁས་རྣམས་མི་དགྱེས་མེད། །ཅེས་པའི་ཤིས་བརྗོད་ཉུང་ངུས་སྔུན་བསུ་བའི་སྐབས་ཀྱི་གླེང་བ། ཇི་ལྟར་འཚམ་པ་བྲིའོ། །སའི་སྟེང་ན་མཚུངས་པ་མེད་པ་དཔལ་མིའི་དབང་ཕྱུག་ཆེན་པོ། འགྲོ་བ་ཡོངས་ཀྱི་ཕན་བདེའི་རྩ་ལག་ཉིད་དུ་ཕྱོགས་ཐམས་ཅད་ལས་རྣམ་པར་རྒྱལ་བའི་ཕྱིར་ཤིས་པར་བརྗོད་ཅིང་ཅུང་ཟད་བསྔགས་པའི་མེ་ཏོག་མནྡཱ་ར་བ་ཞེས་བྱ་བ་འདིའང་དོན་གཉེར་གྱིས་བསྐུལ་ངོར་བནྡེ་ཚུལ་ཁྲིམས་རིན་ཆེན་གྱིས་ལྷུན་གྲུབ་སྟེང་གི་ཆོས་གྲྭར་བྲིས་པའོ།། །།